《短歌》
清代·曹楙坚

有酒不饮史不读，二十男儿长刺促。雌剑化去雄剑愁，箜篌一声神妪哭。

黄者地，青者天，火云烧日桃花然。鸦啼碧烟作人语，梧宫秋苑三千年。

旋风吹釭杀蛾茧，吴刀绞肠雪丝软。雕陵不少秃尾鹊，洛下空题黄耳犬。

去年有家归不得，打门索逋作士色。今年欲归归无家，翠烛冷照棠梨花。

作者简介：（?—1853）清江苏吴县人，字艮甫。道光十二年进士，官至湖北按察使。反对南漕改折。太平军破武昌时被杀。豪于诗。有《昙云阁诗集》。